Identiteit van lewende vrou in lykshuis-yskas bekendArgieffoto Die vrou wat byna twee weke gelede lewend in ŉ lykshuis se yskas aangetref is, se identiteit is bekend. Isabel Dongua, vermoedelik in haar 40’s, is ná ŉ ongeluk verlede Sondag na die Carletonville-lykshuis geneem nadat Distress Alert-ambulansdienste haar amptelik dood verklaar het. AO Peter Masooa, woordvoerder van die Carletonville-polisie, het aan Maroela Media bevestig ŉ saak van strafbare manslag in verband met die ongeluk word ondersoek, al is die bestuurder van die motor oorlede. Masooa het ook aan Maroela Media bevestig dat Dongua steeds in die waakeenheid van die Leratong-hospitaal in Krugersdorp behandel word. Lesemang Mtuka, woordvoerder van die departement van gesondheid in Gauteng, het aan Maroela Media bevestig die saak is na die Raad vir Gesondheidsberoepe van Suid-Afrika (HPCSA) verwys vir nadere ondersoek. Maroela Media het vroeër berig forensiese lyksdienste in Carletonville is 24 Junie deur die polisie ontbied na ŉ ongelukstoneel op die P11-pad om die liggame van mense wat in ŉ ongeluk gesterf het, op te laai. Volgens die departement het een van die forensiese beamptes by die lykshuis egter besef een van die mense is ondanks ernstige beserings nog lewend. “Hy het onmiddellik hulp ontbied en die beseerde is na ŉ Gautengse hospitaal vervoer vir dringende mediese behandeling,” het Vuyo Sabani, woordvoerder van die departement, gesê. Gerrit Bradnick, operasionele bestuurder by Distress Alert, het aan die nuusagentskap DPA gesê die vrou sou nie kon beweeg of ŉ geluid maak weens die ernstige aard van haar beserings nie en ook nie kon besef waar sy was nie. Volgens hom is sy span “verpletterd” oor die voorval.